

**ประกาศเทศบาลตำบลบำเหน็จณรงค์**

**เรื่อง การปฏิบัติหน้าที่ราชการในเทศบาลตำบลบำเหน็จณรงค์ของพนักงานเทศบาล**

**ข้าราชการครูและบุคลากรทางการศึกษา ลูกจ้างประจำและพนักงานจ้าง**

------------------------------------

 อาศัยอำนาจประกาศคณะกรรมการพนักงานเทศบาลจังหวัดชัยภูมิ เรื่องหลักเกณฑ์การเลื่อนขั้นเงินเดือนพนักงานเทศบาล ลงวันที่ ๗ มกราคม ๒๕๕๔ ข้อ ๗(๑) – (๙) และประกาศคณะกรรมการพนักงานเทศบาลจังหวัดชัยภูมิ เรื่องมาตรฐานทั่วไปเกี่ยวกับพนักงานจ้าง ลงวันที่ ๙ กรกฎาคม ๒๕๔๗ และที่แก้ไขเพิ่มเติมถึงปัจจุบัน ได้กำหนดเงื่อนไขให้พนักงานเทศบาล ซึ่งจะได้รับการพิจารณาเลื่อนขั้นเงินเดือนในแต่ละครั้งต้องไม่ลาหรือมาทำงานสายเกินจำนวนครั้งที่นายกเทศมนตรีตำบลบำเหน็จณรงค์กำหนดเป็นหนังสือ โดยคำนึงถึงลักษณะงานและสภาพท้องที่อันเป็นที่ตั้งหน่วยงาน

 เพื่อเป็นแนวทางการปฏิบัติราชการอย่างมีประสิทธิภาพและประสิทธิผล นายกเทศมนตรีตำบลบำเหน็จณรงค์ จึงกำหนดจำนวนครั้งการทำงานสายในปีงบประมาณ เพื่อประกอบการพิจารณาเลื่อนขั้นเงินเดือนของพนักงานเทศบาล เลื่อนเงินเดือนข้าราชการครูและบุคลากรทางการศึกษา เลื่อนค่าจ้างลูกจ้างประจำ และเลื่อนขั้นค่าตอบแทนพนักงานจ้าง โดยอนุโลมใช้กับพนักงานจ้างตามภารกิจและพนักงานจ้างทั่วไปด้วย และให้ใช้บังคับตั้งแต่วันที่ ๑ ตุลาคม ๒๕๖๒ เป็นต้นไป โดยมีหลักเกณฑ์ดังนี้

 ๑. การมาปฏิบัติราชการในรอบครึ่งปี ครั้งที่ ๑ (๑ ตุลาคม – ๓๑ มีนาคม ) และ ครั้งที่ ๒ (๑ เมษายน – ๓๐ กันยายน) หากพนักงานเทศบาล ข้าราชการครูและบุคลากรทางการศึกษา ลูกจ้างประจำและพนักงานจ้าง มาปฏิบัติราชการ ตรงตามเวลา ไม่สาย ไม่ขาดราชการ หรือไม่ละทิ้ง หรือทอดทิ้งหน้าที่ราชการ มีความเสียสละและอุทิศเวลาราชการจะได้รับการพิจารณาเลื่อนขั้นในรอบครึ่งปีงบประมาณ

 ๑.๑ กำหนดวันมาสายไม่เกิน ๒๕ ครั้ง ลาไม่เกิน ๒๓ วันทำการ ไม่รวมวันลาตาม(๖) หรือ(๗) และวันลาดังต่อไปนี้

1. ลาอุปสมบท หรือ ลาไปประกอบพิธีฮัจย์ ณ เมืองเมกกะ ประเทศซาอุดิอารเบีย เฉพาะวันลาที่สิทธิได้รับเงินเดือนระหว่างลาตามกฎหมายว่าด้วยการจ่ายเงินเดือน
2. ลาคลอดบุตรไม่เกินเก้าสิบวัน
3. ลาป่วยซึ่งจำเป็นต้องรักษาตัวเป็นเวลานานไม่ว่าคราวเดียวหรือหลายคราวรวมกันไม่เกินหกสิบวันทำการ
4. ลาป่วยหรือประสบอันตรายในขณะปฏิบัติราชการตามหน้าที่หรือในขณะเดินทางไปหรือกลับจากการปฏิบัติราชการตามหน้าที่
5. ลาพักผ่อน
6. ลาเข้ารับการตรวจเลือดหรือเข้ารับการเตรียมพล
7. ลาไปปฏิบัติงานในองค์กรการระหว่างประเทศ

-๒-

การนับจำนวนวันลาไมเกิน ๒๓ วันสำหรับวันลากิจส่วนตัว และวันลาป่วยที่ไม่ใช่วันลาป่วยตาม (ง) ให้นับเฉพาะวันทำการ จะได้รับการพิจารณาเลื่อนขั้นเงินเดือนในรอบครึ่งปีงบประมาณ

 ๒. การมาปฏิบัติราชการในรอบครึ่งปีครั้งที่ ๑ หรือครั้งที่ ๒ ในแต่ละครั้ง หากพนักงานเทศบาล ข้าราชการครูและบุคลากรทางการศึกษา ลูกจ้างประจำและพนักงานจ้าง มาสายเกิน ๒๕ ครั้ง หรือลาเกิน ๒๓ วันทำการ (ไม่รวมวันลาที่กำหนดข้างต้น) หรือจงใจ ละเลย ละทิ้ง ทอดทิ้ง หน้าที่ราชการ อาจจะไม่ได้รับการพิจารณาความดีความชอบเลื่อนขั้นเงินเดือน ผลประโยชน์ตอบแทนอื่นเป็นกรณีพิเศษในรอบระยะเวลานั้น ๆ และอาจจะถูกดำเนินการลงโทษทางวินัย

 ทั้งนี้ ให้ผลการพิจารณาตามประกาศเทศบาลตำบลบำเหน็จณรงค์ เรื่องการปฏิบัติหน้าที่ราชการของเทศบาล เป็นส่วนหนึ่งในการประเมินประสิทธิภาพและประสิทธิผลในการปฏิบัติราชการของพนักงานเทศบาล ข้าราชการครูและบุคลากรทางการศึกษา ลูกจ้างประจำและ พนักงานจ้าง เพื่อนำเสนอพิจารณาความดี ความชอบในการเลื่อนขั้นเงินเดือน รวมทั้งการประเมินเลื่อนระดับหรือ ใช้ในการพิจารณาเพื่อต่อสัญญาจ้าง หากกรณีพนักงานเทศบาลและพนักงานจ้าง ผู้ใดฝ่าฝืนหรือจงใจ มีเจตนาไม่ปฏิบัติตามระเบียบหรือประกาศในระบบราชการ จะต้องได้รับการลงโทษทางวินัย ๕ สถาน ตามที่ประกาศกกำหนดไว้

 จึงประกาศมาเพื่อทราบโดยทั่วกัน

 ประกาศ ณ วันที่ ๑ เดือน ตุลาคม พ.ศ. ๒๕๖๒

(นายนพ ภูมิชัยศักดิ์)

นายกเทศนมตรีตำบลบำเหน็จณรงค์